ระเบียบราชการฝ่ายตุลาการศาลยุติธรรมระเบียบราชการฝ่ายตุลาการศาลยุติธรรมว่าด้วยการปล่อยชั่วคราวพ.ศ. ๒๕๔๕[๑] โดยที่ประธานศาลฎีกาได้ออกระเบียบราชการฝ่ายตุลาการและคำแนะนำเกี่ยวกับการปล่อยชั่วคราวตามประมวลกฎหมายวิธีพิจารณาความอาญา มาตรา ๑๐๖ถึง มาตรา ๑๑๙ ทวิ ไว้หลายฉบับตั้งแต่ พ.ศ. ๒๕๒๓ ถึง พ.ศ. ๒๕๔๔สมควรรวบรวมหลักเกณฑ์ที่ได้กำหนดไว้แล้วให้อยู่ในระเบียบฉบับเดียวกันและปรับปรุงให้เหมาะสมกับสภาพการณ์ปัจจุบันอาศัยอำนาจตามมาตรา๕ แห่งพระธรรมนูญศาลยุติธรรม ประธานศาลฎีกาวางระเบียบราชการฝ่ายตุลาการศาลยุติธรรมว่าด้วยการปล่อยชั่วคราวไว้ดังนี้ข้อ๑ ให้ยกเลิก(๑)ระเบียบราชการฝ่ายตุลาการ ฉบับที่ ๘ ลงวันที่ ๒๒ มกราคม ๒๕๓๖(๒)ระเบียบราชการฝ่ายตุลาการ ฉบับที่ ๑๐ ลงวันที่ ๒๘ พฤษภาคม ๒๕๔๒(๓)ระเบียบราชการฝ่ายตุลาการศาลยุติธรรมว่าด้วยการปล่อยชั่วคราวในคดีความผิดลหุโทษและความผิดที่มีโทษปรับสถานเดียว พ.ศ.๒๕๔๔(๔)คำแนะนำของประธานศาลฎีกาเกี่ยวกับการปล่อยชั่วคราว พ.ศ. ๒๕๓๑(๕)คำแนะนำของประธานศาลฎีกาเกี่ยวกับการปล่อยชั่วคราวในชั้นฎีกาโดยทางโทรสาร พ.ศ.๒๕๓๗(๖)คำแนะนำของประธานศาลฎีกาเกี่ยวกับการปล่อยชั่วคราวในชั้นอุทธรณ์โดยทางโทรสาร พ.ศ.๒๕๓๗(๗)คำแนะนำของประธานศาลฎีกาเกี่ยวกับการปล่อยชั่วคราว พ.ศ. ๒๕๓๗(๘)คำแนะนำของประธานศาลฎีกาเกี่ยวกับการปล่อยชั่วคราว (ฉบับที่ ๒) พ.ศ. ๒๕๓๗(๙)คำแนะนำของประธานศาลฎีกาเกี่ยวกับการปล่อยชั่วคราว (ฉบับที่ ๓) พ.ศ. ๒๕๔๒ข้อ๒เมื่อศาลได้รับคำร้องขอปล่อยชั่วคราวแล้วให้รีบพิจารณาและมีคำสั่งโดยเร็วโดยให้ถือเป็นหลักว่าผู้ต้องหาหรือจำเลยพึงได้รับอนุญาตให้ปล่อยชั่วคราวเว้นแต่จะมีเหตุจำเป็นต้องควบคุมหรือขังผู้ต้องหาหรือจำเลยนั้นไว้ก็ให้ระบุเหตุผลไว้โดยครบถ้วนและชัดแจ้ง และพิจารณาสั่งในแนวเดียวกันการเปลี่ยนแปลงคำสั่งใหม่จะกระทำได้เมื่อมีเหตุผลอันสมควรและให้ระบุเหตุผลไว้โดยชัดแจ้งด้วยจำนวนราคาประกันในคำสั่งอนุญาตให้ประกันต้องเขียนหรือพิมพ์ให้ชัดเจนจะเป็นตัวเลขหรือตัวหนังสือก็ได้ข้อ๓ในคดีที่ศาลชั้นต้นหรือศาลชั้นอุทธรณ์พิพากษาลงโทษจำคุกจำเลยไม่เกิน ๓ ปีเมื่อจำเลยยื่นคำร้องขอปล่อยชั่วคราวระหว่างอุทธรณ์หรือฎีกาหากจำเลยเคยได้รับการปล่อยชั่วคราวในระหว่างพิจารณาของศาลชั้นต้นหรือศาลชั้นอุทธรณ์มาก่อนให้ศาลชั้นต้นพิจารณาสั่งอนุญาตให้ปล่อยชั่วคราวโดยไม่จำต้องส่งให้ศาลชั้นอุทธรณ์หรือศาลฎีกาสั่งข้อ๔ การตีราคาประกันควรจะกำหนดให้เหมาะสมแก่ข้อหาและสภาพแห่งคดีให้เรียกหลักประกันแต่พอควรแก่กรณีโดยคำนึงถึงความน่าเชื่อถือของผู้ขอประกันและหลักประกันรวมทั้งการที่ผู้ต้องหาหรือจำเลยน่าจะหลบหนีหรือไม่ด้วยข้อ๕ในการกำหนดวงเงินประกันให้พิจารณาดังนี้๕.๑คดีความผิดลหุโทษหรือที่มีโทษปรับสถานเดียวไม่เกิน ๒๐,๐๐๐ บาทให้ปล่อยชั่วคราวโดยไม่ต้องมีประกัน หากมีเหตุจำเป็นต้องมีประกันให้กำหนดวงเงินไม่เกินอัตราโทษปรับขั้นสูงสำหรับความผิดนั้น๕.๒คดีที่มีโทษปรับสถานเดียวเกิน ๒๐,๐๐๐ บาท จะปล่อยชั่วคราวโดยไม่ต้องมีประกันก็ได้หากจำเป็นต้องมีประกันหรือหลักประกันในการปล่อยชั่วคราวก็ไม่ควรกำหนดให้เกินกึ่งหนึ่งของอัตราโทษปรับขั้นสูงสำหรับความผิดนั้นและไม่ว่ากรณีใดต้องไม่กำหนดประกันหรือหลักประกันให้สูงเกินอัตราโทษปรับขั้นสูง๕.๓คดีที่มีอัตราโทษจำคุกอย่างสูงไม่เกิน ๕ ปีให้ศาลใช้ดุลพินิจอนุญาตให้ปล่อยชั่วคราวได้โดยไม่ต้องมีประกันหากมีเหตุจำเป็นต้องมีประกันให้กำหนดวงเงินไม่เกิน ๑๐๐,๐๐๐ บาทเว้นแต่มีเหตุสมควรที่จะสั่งเป็นอย่างอื่น ก็ให้ระบุเหตุนั้นไว้โดยชัดแจ้ง๕.๔คดีที่มีอัตราโทษจำคุกอย่างสูงเกิน ๕ ปีขึ้นไปให้ศาลใช้ดุลพินิจอนุญาตให้ปล่อยชั่วคราวได้โดยมีประกันแต่ไม่ต้องมีหลักประกันก็ได้แต่วงเงินประกันต้องไม่สูงเกินควรแก่กรณี๕.๕กรณีที่ศาลพิพากษาลงโทษจำคุกจำเลยไม่เกิน ๓ ปีแม้เป็นคดีที่ต้องห้ามอุทธรณ์ฎีกาในปัญหาข้อเท็จจริงก็ให้ศาลอนุญาตให้ปล่อยชั่วคราวในระหว่างอุทธรณ์ฎีกาได้โดยมีประกันและหลักประกัน๕.๖ในกรณีผู้ขอประกันเป็นญาติพี่น้องหรือมีความเกี่ยวพันโดยทางสมรสหรือผู้ขอประกันใช้เงินสดหรือหลักทรัพย์มีค่าอย่างอื่นที่กำหนดราคามูลค่าที่แน่นอนและสะดวกแก่การบังคับคดีเป็นหลักประกันหรือกรณีอื่นที่ศาลเห็นสมควร เช่นความผิดที่ผู้ต้องหาหรือจำเลยกระทำด้วยความจำใจหรือด้วยความยากจนหรือเป็นความผิดเล็กน้อย ศาลจะกำหนดวงเงินประกันให้ต่ำกว่าเกณฑ์ปกติก็ได้ข้อ๖การปล่อยชั่วคราวโดยมีหลักทรัพย์เป็นประกัน อาจใช้หลักทรัพย์ต่อไปนี้๖.๑ที่ดินมีโฉนด ที่ดินมีหนังสือรับรองการทำประโยชน์ หรือห้องชุดโดยมีโฉนดที่ดินหนังสือรับรองการทำประโยชน์ หรือหนังสือกรรมสิทธิ์ห้องชุดและหนังสือรับรองราคาประเมินของสำนักงานที่ดินมาแสดงและต้องไม่มีภาระผูกพันอันอาจกระทบต่อการบังคับคดีได้หากจะนำสิ่งปลูกสร้างบนที่ดินมาเป็นประกันด้วย ก็จะต้องแสดงสำเนาทะเบียนบ้านและหนังสือประเมินราคาสิ่งปลูกสร้างที่น่าเชื่อถือประกอบด้วย๖.๒หลักทรัพย์มีค่าอย่างอื่นที่กำหนดราคามูลค่าที่แน่นอนได้ เช่น พันธบัตรรัฐบาล สลากออมสินบัตรหรือสลากออมทรัพย์ทวีสินของธนาคารเพื่อการเกษตรและสหกรณ์การเกษตรใบรับเงินฝากประจำของธนาคารตั๋วแลกเงินที่ธนาคารเป็นผู้จ่ายและธนาคารผู้จ่ายได้รับรองตลอดไปแล้ว ตั๋วสัญญาใช้เงินที่ธนาคารเป็นผู้ออกตั๋วเช็คที่ธนาคารเป็นผู้สั่งจ่ายหรือรับรองซึ่งสามารถเรียกเก็บเงินได้ในวันที่ทำสัญญาประกันและหนังสือรับรองของธนาคารเพื่อชำระเบี้ยปรับแทนในกรณีผิดสัญญาประกัน เป็นต้น ทั้งนี้ ในกรณีที่มีข้อสงสัย ให้ศาลตรวจสอบเพื่อขอคำยืนยันจากธนาคารเมื่อทำสัญญาประกันแล้วให้ศาลมีหนังสือแจ้งอายัดไปยังสำนักงานที่ดิน สำนักงานเขตหรืออำเภอ หรือธนาคารแล้วแต่กรณีทันที และเมื่อสัญญาประกันสิ้นสุดลงให้รีบแจ้งยกเลิกการอายัดโดยเร็วข้อ๖ ทวิ[๒]ในกรณีที่มีการปล่อยชั่วคราวบุคคลใดในชั้นสอบสวนถ้าผู้ขอประกันมีความประสงค์จะใช้เงินสดหรือหลักทรัพย์อื่นที่วางประกันไว้ต่อผู้อำนวยการสถานพินิจพนักงานสอบสวนหรือพนักงานอัยการเป็นหลักประกันการปล่อยชั่วคราวบุคคลนั้นในชั้นศาลให้ดำเนินการดังนี้(๑) ให้ผู้ขอประกันระบุรายละเอียดเกี่ยวกับหลักประกันซึ่งรวมทั้งมูลค่าหรือราคาของหลักประกันดังกล่าวและวงเงินที่ได้ประกันพร้อมทั้งแนบสำเนาภาพถ่ายหลักทรัพย์มากับคำร้องขอถ้าหลักทรัพย์นั้นเป็นที่ดินหรือห้องชุดให้แนบสำเนาหนังสือสำคัญแสดงสิทธิในหลักทรัพย์และหนังสือรับรองราคาประเมินของสำนักงานที่ดินมาด้วย(๒) ถ้าศาลเห็นสมควรอนุญาตให้ปล่อยชั่วคราวโดยกำหนดวงเงินประกันไม่เกินมูลค่าหรือราคาของหลักประกันและปรากฏตามคำแถลงของผู้อำนวยการสถานพินิจหรือพนักงานสอบสวนหรือคำฟ้องหรือคำแถลงของพนักงานอัยการว่าหลักประกันดังกล่าวยังอยู่ในความครอบครองของตนหรือมีหลักฐานอื่นที่น่าเชื่อถือว่าหลักประกันดังกล่าวยังอยู่ในความครอบครองของผู้อำนวยการสถานพินิจพนักงานสอบสวน หรือพนักงานอัยการ แล้วแต่กรณีให้ศาลมีคำสั่งให้ถือเอาหลักประกันนั้นเป็นหลักประกันในชั้นศาลได้แต่ถ้าศาลกำหนดวงเงินประกันไว้สูงกว่ามูลค่าหรือราคาของหลักประกันนั้นก็ให้ศาลมีอำนาจสั่งให้ผู้ขอประกันวางหลักประกันอื่นเพิ่มเติมให้เพียงพอกับวงเงินที่ประกันนั้นในกรณีที่มีปัญหาเกี่ยวกับการประเมินมูลค่าหรือราคาของหลักประกันศาลอาจเรียกผู้ครอบครองหลักประกันมาสอบถามหรือสั่งให้ผู้ขอประกันเสนอหลักฐานการประเมินราคาใหม่ก็ได้(๓) เมื่อมีคำสั่งอนุญาตตาม (๒) แล้ว ให้ศาลแจ้งให้ผู้อำนวยการสถานพินิจ พนักงานสอบสวน หรือพนักงานอัยการแล้วแต่กรณี ส่งหลักประกันนั้นต่อศาลภายในเวลาที่กำหนดข้อ๗การใช้บุคคลเป็นประกันหรือหลักประกันตามประมวลกฎหมายวิธีพิจารณาความอาญา มาตรา๑๑๔ วรรคสอง (๓) ให้พิจารณาตามหลักเกณฑ์ ดังต่อไปนี้๗.๑บุคคลผู้ขอประกันจะต้องมีลักษณะ ดังต่อไปนี้(๑)เป็นผู้มีตำแหน่งหน้าที่การงานหรือมีรายได้แน่นอน เช่น เป็นข้าราชการข้าราชการบำนาญ สมาชิกรัฐสภา ผู้บริหารราชการส่วนท้องถิ่น สมาชิกสภาท้องถิ่นพนักงานองค์การบริหารส่วนท้องถิ่น พนักงานรัฐวิสาหกิจ พนักงานของรัฐประเภทอื่น ๆลูกจ้างของทางราชการหรือรัฐวิสาหกิจ ผู้บริหารพรรคการเมือง หรือทนายความ และ(๒)เป็นผู้มีความสัมพันธ์กับผู้ต้องหาหรือจำเลย เช่น เป็นบุพการี ผู้สืบสันดาน สามีภริยา ญาติพี่น้อง ผู้บังคับบัญชา นายจ้าง บุคคลที่เกี่ยวพันโดยทางสมรสหรือบุคคลที่ศาลเห็นว่ามีความสัมพันธ์ใกล้ชิดเสมือนเป็นญาติพี่น้องหรือมีความสัมพันธ์ในทางอื่นที่ศาลเห็นสมควรให้ประกันได้โดยมีหลักเกณฑ์ ดังต่อไปนี้๗.๑.๑ให้ยื่นคำร้องด้วยตนเอง และเสนอหนังสือรับรองจากต้นสังกัดหรือนายจ้ายตามแบบท้ายระเบียบนี้หรือหลักฐานอื่นที่เชื่อถือได้และหากผู้ขอประกันมีคู่สมรสให้แสดงหลักฐานการยินยอมของคู่สมรสด้วยในกรณีฉุกเฉินไม่อาจเสนอหนังสือรับรองได้ทัน ให้ผ่อนผันโดยแสดงหลักฐานอื่น เช่นบัตรประจำตัวที่แสดงฐานะเช่นนั้นและให้นำหนังสือรับรองหรือหนังสือยินยอมมาแสดงภายหลัง๗.๑.๒ให้ทำสัญญาประกันได้ในวงเงินไม่เกิน ๑๐เท่าของอัตราเงินเดือนหรือรายได้เฉลี่ยต่อเดือน๗.๑.๓การอนุญาต ให้พิจารณาจากเงินเดือนหรือรายได้แต่หากวงเงินประกันมียอดสูงกว่าวงเงินที่ผู้นั้นมีสิทธิประกันได้ศาลอาจกำหนดให้ผู้ขอประกันวางเงินหรือหลักทรัพย์อื่นเพิ่มเติมให้เพียงพอกับวงเงินประกันนั้นได้หรืออาจให้มีผู้ขอประกันหลายคนร่วมกันทำสัญญาประกันโดยใช้วงเงินของแต่ละคนรวมกันได้๗.๑.๔หากผู้ประกันพ้นจากตำแหน่งหน้าที่การงานก็ให้คงมีสิทธิประกันต่อไปโดยศาลอาจใช้ดุลพินิจสั่งให้หาหลักประกันเพิ่มหรือดีกว่าเดิมได้๗.๒นิติบุคคล ในกรณีที่กรรมการ ผู้แทน ตัวแทน หุ้นส่วน พนักงานหรือลูกจ้างของนิติบุคคลนั้นตกเป็นผู้ต้องหาหรือจำเลยให้ทำสัญญาประกันได้ในวงเงินตามที่ศาลเห็นสมควรเป็นกรณี ๆ ไปและศาลอาจกำหนดให้ผู้ขอประกันวางเงินหรือหลักทรัพย์อื่นตามจำนวนที่เห็นสมควรเพิ่มเติมด้วยก็ได้โดยจะต้องแสดงหนังสือรับรองการจดทะเบียนและหลักฐานแสดงฐานะการเงินและผู้มีอำนาจทำการแทน ในกรณีฉุกเฉินไม่สามารถนำต้นฉบับเอกสารมาแสดงได้ทันให้ผ่อนผันโดยแสดงสำเนาเอกสารดังกล่าว และให้นำต้นฉบับเอกสารมาแสดงภายหลัง๗.๓ส่วนราชการ ตามระเบียบกระทรวงการคลังว่าด้วยการช่วยเหลือข้าราชการหรือลูกจ้างของทางราชการที่ต้องหาคดีอาญาเป็นผู้ร้องขอให้ปล่อยชั่วคราวหากจำนวนเงินที่ระบุไว้ในหนังสือรับรองหรือคำร้องขอให้ปล่อยชั่วคราวเพียงพอแล้วควรถือว่าหนังสือรับรองหรือคำร้องนั้นเป็นหลักประกันที่น่าเชื่อถือได้ตามประมวลกฎหมายวิธีพิจารณาความอาญา มาตรา ๑๐๘ (๔)ข้อ๗ ทวิ[๓]ผู้ต้องหาหรือจำเลยอาจทำสัญญาประกันโดยใช้ตนเองเป็นหลักประกันได้และให้นำหลักเกณฑ์ในข้อ ๗.๑ มาใช้บังคับโดยอนุโลมการทำสัญญาประกันตามวรรคหนึ่งหากผู้ต้องหาหรือจำเลยเป็นเจ้าพนักงานหรือผู้ประกอบวิชาชีพ เช่น แพทย์ เภสัชกรพยาบาล วิศวกร สถาปนิก ทนายความ ผู้สอบบัญชี ครู ผู้ประกอบวิชาชีพด้านสื่อสารมวลชนหรือผู้ประกอบวิชาชีพอื่นที่ศาลเห็นสมควรให้ประกันได้และการกระทำที่ถูกกล่าวหาว่าเป็นความผิดเกิดจากการปฏิบัติหน้าที่หรือการปฏิบัติงานในการประกอบวิชาชีพนั้นให้ผู้ต้องหาหรือจำเลยทำสัญญาประกันตนเองได้ในวงเงินไม่เกิน๑๕ เท่าของอัตราเงินเดือนหรือรายได้เฉลี่ยต่อเดือนข้อ๘เพื่อความรวดเร็วและให้จำเลยได้รับความคุ้มครองในสิทธิที่จะได้รับการปล่อยชั่วคราวในระหว่างการพิจารณาของศาลชั้นอุทธรณ์และศาลฎีกาตามประมวลกฎหมายวิธีพิจารณาความอาญามาตรา๑๐๖ และมาตรา ๑๑๙ ทวิ ให้ศาลชั้นต้นปฏิบัติเกี่ยวกับการปล่อยชั่วคราวในชั้นอุทธรณ์และชั้นฎีกาโดยทางโทรสารดังนี้๘.๑เมื่อศาลชั้นต้นได้รับคำร้องขอปล่อยชั่วคราวในชั้นอุทธรณ์หรือชั้นฎีกาหรือคำร้องอุทธรณ์คำสั่งศาลชั้นต้นที่ไม่อนุญาตให้ปล่อยชั่วคราวต่อศาลชั้นอุทธรณ์หรือศาลฎีกาดังที่บัญญัติไว้ในประมวลกฎหมายวิธีพิจารณาความอาญา มาตรา ๑๐๖ หรือมาตรา ๑๑๙ ทวิให้รีบส่งสำเนาคำร้องดังกล่าวพร้อมสำเนาย่อสำนวนความเท่าที่จำเป็นไปยังศาลชั้นอุทธรณ์หรือศาลฎีกาแล้วแต่กรณี โดยทางโทรสารในวันเดียวกันกับวันที่ยื่นคำร้องหรืออย่างช้าที่สุดในวันทำการรุ่งขึ้นเว้นแต่ในกรณีที่สำนวนความได้ส่งมายังศาลชั้นอุทธรณ์หรือศาลฎีกาแล้วให้รีบส่งมาเฉพาะคำร้องขอปล่อยชั่วคราวโดยระบุรหัสตามที่ศาลชั้นอุทธรณ์หรือศาลฎีกาได้แจ้งให้แต่ละศาลทราบพร้อมลงลายมือชื่อ ระบุชื่อและตำแหน่งผู้พิพากษาหัวหน้าศาลหรือผู้ที่ได้รับมอบหมายจากผู้พิพากษาหัวหน้าศาลในต้นฉบับเอกสารทุกแผ่นที่ส่งทางโทรสารส่วนต้นฉบับให้รีบส่งมาภายหลังโดยเร็วโดยให้ระบุในหนังสือนำส่งว่าได้ส่งโทรสารเมื่อวันใดด้วยย่อสำนวนความที่ส่งโทรสารไปยังศาลชั้นอุทธรณ์อย่างน้อยต้องมีรายการดังนี้(๑)สำเนาคำร้องขอฝากขังในกรณีที่คดีอยู่ในชั้นฝากขัง(๒)สำเนาคำฟ้องและคำพยานโจทก์ปากสำคัญในกรณีที่คดีอยู่ในชั้นพิจารณา(๓)สำเนาคำพิพากษา เฉพาะแผ่นแรกที่มีชื่อโจทก์จำเลยส่วนที่อ้างถึงคำขอท้ายฟ้องและส่วนที่เป็นคำวินิจฉัย(๔)จำเลยหรือผู้ต้องหาได้รับการปล่อยชั่วคราวมาก่อนหรือไม่ ราคาประกันเท่าใด(๕)คำคัดค้านของพนักงานสอบสวน พนักงานอัยการหรือโจทก์(๖)พฤติการณ์ต่าง ๆ แห่งคดีอื่นใดอันจะเป็นประโยชน์ในการพิจารณาสั่งคำร้อง เช่นจำเลยน่าจะหลบหนีหรือไม่มีภัยอันตรายหรือความเสียหายที่จะเกิดจากการปล่อยชั่วคราวหรือไม่เพียงใดส่วนย่อสำนวนความที่ส่งโทรสารไปยังศาลฎีกาอย่างน้อยต้องมีรายการเช่นเดียวกับวรรคก่อน (๓) (๔) (๕) และ (๖)เมื่อศาลชั้นอุทธรณ์หรือศาลฎีกาทำคำสั่งเสร็จแล้วให้โทรศัพท์แจ้งศาลชั้นต้นให้คอยรับโทรสารซึ่งเป็นสำเนาคำสั่งและสำเนารายงานของศาลชั้นอุทธรณ์หรือศาลฎีกาเมื่อศาลชั้นต้นได้รับแจ้งทางโทรศัพท์จากศาลชั้นอุทธรณ์หรือศาลฎีกาให้ผู้พิพากษาหัวหน้าศาลหรือผู้ได้รับมอบหมายจากผู้พิพากษาหัวหน้าศาลเป็นผู้รับโทรสารคำสั่งคำร้องขอปล่อยชั่วคราวของศาลชั้นอุทธรณ์หรือศาลฎีกาพร้อมสำเนารายงานกระบวนพิจารณาของศาลชั้นอุทธรณ์หรือศาลฎีกาที่แจ้งว่าจะส่งต้นฉบับคำสั่งคำร้องของศาลชั้นอุทธรณ์หรือศาลฎีกามาภายหลังเมื่อได้รับโทรสารแล้วให้ผู้รับโทรสารรีบติดต่อทางโทรศัพท์ไปยังศาลชั้นอุทธรณ์หรือศาลฎีกาเพื่อตรวจสอบความถูกต้องของรหัสบนคำสั่งคำร้องของศาลชั้นอุทธรณ์หรือศาลฎีกาและผลของคำสั่งทันทีหลังจากตรวจสอบความถูกต้องแล้วให้ผู้รับลงลายมือชื่อระบุชื่อและตำแหน่งกำกับไว้ในเอกสารที่ได้รับโทรสารจากศาลชั้นอุทธรณ์หรือศาลฎีกาทุกแผ่นด้วยในกรณีที่ผู้ได้รับมอบหมายเป็นผู้รับโทรสารให้รายงานให้ผู้พิพากษาหัวหน้าศาลทราบให้ศาลชั้นต้นอ่านคำสั่งที่ได้รับทางโทรสารให้จำเลยหรือผู้ขอประกันฟังในวันที่ได้รับโทรสารหรืออย่างช้าในวันทำการรุ่งขึ้นและดำเนินการไปตามคำสั่งศาลชั้นอุทธรณ์หรือศาลฎีกาโดยด่วน ถ้าจะต้องอ่านในวันทำการรุ่งขึ้นให้ผู้รับโทรสารเก็บคำสั่งและรายงานกระบวนพิจารณาของศาลชั้นอุทธรณ์หรือศาลฎีกาที่ส่งมาทางโทรสารใส่ซองปิดผนึกและลงลายมือชื่อคาบซองผนึกไว้๘.๒ในกรณีศาลชั้นต้นในกรุงเทพมหานครมีข้อขัดข้องไม่อาจดำเนินการดังระบุไว้ในข้อ ๘.๑หรือเห็นว่าสามารถดำเนินการได้รวดเร็วกว่าข้อ ๘.๑ให้ดำเนินการโดยให้ส่งคำร้องหรืออุทธรณ์คำสั่งและสำนวนความที่ต้องใช้พิจารณาในการของปล่อยชั่วคราวใส่ซองปิดผนึกระบุหน้าซองให้ชัดเจนว่าเป็นคำร้องขอปล่อยชั่วคราวในชั้นอุทธรณ์หรือชั้นฎีกาแล้วนำส่งศาลชั้นอุทธรณ์หรือศาลฎีกาในวันเดียวกันหรืออย่างช้าในวันทำการรุ่งขึ้นเว้นแต่กรณีที่สำนวนความได้ส่งมายังศาลชั้นอุทธรณ์หรือศาลฎีกาแล้วให้รีบส่งมาเฉพาะคำร้องขอปล่อยชั่วคราวเมื่อได้รับซองคำสั่งของศาลชั้นอุทธรณ์หรือศาลฎีกาแล้วให้ศาลชั้นต้นในกรุงเทพมหานครอ่านคำสั่งของศาลชั้นอุทธรณ์หรือศาลฎีกาดังกล่าวให้จำเลยหรือผู้ขอประกันฟังในวันที่ได้รับซองคำสั่งหรือในวันทำการรุ่งขึ้นและดำเนินการตามคำสั่งศาลชั้นอุทธรณ์หรือศาลฎีกาโดยด่วนข้อ๙ ในการอนุญาตให้ปล่อยชั่วคราวศาลจะกำหนดเงื่อนไขเกี่ยวกับที่อยู่ของผู้ต้องหาหรือจำเลยหรือเงื่อนไขอื่นใดให้ผู้ต้องหาหรือจำเลยปฏิบัติเพื่อป้องกันการหลบหนีหรือเพื่อป้องกันภัยอันตราย หรือความเสียหายที่อาจเกิดขึ้นจากการปล่อยชั่วคราวก็ได้และหากผู้ต้องหาหรือจำเลยไม่ปฏิบัติตามเงื่อนไขนั้นก็ให้ศาลพิจารณาเพิกถอนคำสั่งอนุญาตให้ปล่อยชั่วคราวได้ข้อ๑๐ให้ศาลจัดให้มีวิธีการในการควบคุมดูแลการขอปล่อยชั่วคราวมิให้เกิดพฤติการณ์ในทางมิชอบหรือเอาเปรียบประชาชนเช่น การขึ้นทะเบียนรายชื่อและหลักทรัพย์ของผู้รับติดต่ออัตราค่าตอบแทนจากการใช้หลักทรัพย์เป็นหลักประกันการประสานและการส่งข้อมูลระหว่างศาลต่างๆ และหน่วยงานที่เกี่ยวข้องเกี่ยวกับความน่าเชื่อถือของหลักทรัพย์และของบุคคลดังกล่าวข้อ๑๑เพื่อประโยชน์ในการควบคุมและติดตามผลการดำเนินการบังคับตามสัญญาประกันให้ศาลจัดให้มีสารบบคุมกรณีการผิดสัญญาประกันเพื่อให้เจ้าหน้าที่ผู้รับผิดชอบของศาลจดแจ้งการดำเนินการภายหลังจากศาลมีคำสั่งปรับนายประกันแล้วข้อ๑๒เพื่อให้การปฏิบัติตามระเบียบนี้เป็นไปด้วยความเรียบร้อยให้ศาลกำหนดแนวทางปฏิบัติของศาลนั้นได้เท่าที่ไม่ขัดหรือแย้งกับระเบียบนี้เช่น(๑)การกำหนดวงเงินประกันสำหรับความผิดข้อหาต่าง ๆ(๒)หลักเกณฑ์รายละเอียดกรณีใช้บุคคลเป็นประกันหรือหลักประกัน(๓)วิธีดำเนินการกรณีขอปล่อยชั่วคราวในชั้นอุทธรณ์หรือฎีกา(๔)การกำหนดเงื่อนไขให้ผู้ถูกปล่อยชั่วคราวปฏิบัติระหว่างได้รับอนุญาตให้ปล่อยชั่วคราว(๕)การควบคุมดูแลการขอปล่อยชั่วคราวมิให้เกิดพฤติการณ์ในทางมิชอบหรือเอาเปรียบประชาชน(๖)วิธีดำเนินการบังคับคดีหลังผิดสัญญาประกันข้อ๑๓ให้ศาลประกาศและเผยแพร่ระเบียบและแนวทางปฏิบัติในการปล่อยชั่วคราวของศาลให้ผู้ที่มาติดต่อและประชาชนได้ทราบโดยทั่วกันข้อ๑๔ในกรณีจำเป็นต้องมีวิธีการใดในทางธุรการเพื่อให้ปฏิบัติตามระเบียบนี้ไปได้โดยเรียบร้อยให้เลขาธิการสำนักงานศาลยุติธรรมเป็นผู้กำหนดวิธีการนั้นประกาศ ณ วันที่ ๒๖มิถุนายน พ.ศ. ๒๕๔๕สันติ ทักราลประธานศาลฎีกา[เอกสารแนบท้าย]๑.หนังสือรับรอง๒.หนังสือรับรองการเป็นทนายความ๓.หนังสือให้ความยินยอมของคู่สมรส(ดูข้อมูลจากภาพกฎหมาย)ระเบียบราชการฝ่ายตุลาการศาลยุติธรรมว่าด้วยการปล่อยชั่วคราว(ฉบับที่ ๒) พ.ศ. ๒๕๔๖[๔]วิภา/ผู้จัดทำ๒ พฤศจิกายน ๒๕๕๓พัสสน/ผู้ตรวจ๑๔ มกราคม ๒๕๕๓[๑] ราชกิจจานุเบกษา เล่ม ๑๑๙/ตอนที่ ๖๕ ก/หน้า ๔/๑๒ กรกฎาคม ๒๕๔๕[๒] ข้อ ๖ ทวิ เพิ่มโดยระเบียบราชการฝ่ายตุลาการศาลยุติธรรมว่าด้วยการปล่อยชั่วคราว (ฉบับที่ ๒) พ.ศ. ๒๕๔๖[๓] ข้อ ๗ ทวิ เพิ่มโดยระเบียบราชการฝ่ายตุลาการศาลยุติธรรมว่าด้วยการปล่อยชั่วคราว (ฉบับที่ ๒) พ.ศ. ๒๕๔๖[๔] ราชกิจจานุเบกษา.เล่ม ๑๒๐ /ตอน ๘๐ ก/ หน้า ๔๗ /๒๖ สิงหาคม ๒๕๔๖